Il-Kummissjoni tilqa' l-ftehim politiku li ntlaħaq illum bejn il-Parlament Ewropew u l-Istati Membri dwar regoli ġodda li se jkomplu jgħinu lill-intrapriżi żgħar u medji (SMEs) biex jiffinanzjaw it-tkabbir tagħhom, jinnovaw u joħolqu l-impjiegi. Il-Parlament Ewropew u l-Kunsill għad iridu japprovaw ir-regoli b'mod formali. Ir-regoli l-ġodda, li huma element essenzjali tal-aġenda tal-Unjoni tas-Swieq Kapitali (USK), se jiżguraw li n-negozji iktar żgħar fl-UE jkollhom aċċess għal sorsi diversifikati ta' finanzjament f'kull stadju tal-iżvilupp tagħhom. B'mod partikolari, ir-regoli riveduti se jagħmlu l-aċċess għas-swieq pubbliċi irħas u eħfef għall-SMEs permezz tal-hekk imsejħa “Swieq tat-Tkabbir tal-SMEs”, kategorija ġdida ta' post tan-negozjar iddedikata għal emittenti żgħar.Il-kwotazzonijiet fil-borża jistgħu jagħtu spinta sinifikanti lill-intrapriżi żgħar u medji, inkluż inqas dipendenza fuq il-finanzjament mill-banek, bażi ta' investituri iktar wiesgħa, aċċess eħfef għal kapital ta' ekwità addizzjonali u finanzjament tad-dejn, u profil pubbliku ogħla u iktar rikonoxximent tal-marka. Il-Viċi President tal-Kummissjoni Valdis Dombrovskis, li huwa responsabbli għall-Euro u d-Djalogu Soċjali, u inkarigat ukoll mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: "Fid-dawl tal-importanza tagħhom għall-ekonomija tal-UE, irridu niżguraw li l-SMEs igawdu mill-aħjar kundizzjonijiet ta' finanzjament possibbli biex jikbru u jinnovaw. Il-ftehim politiku tal-lum huwa pass importanti biex ir-regoli dwar l-aċċess għas-swieq tal-kapital mill-SMEs ikunu idonei għal dak l-għan. Dawn il-miżuri se jippermettu lill-SMEs jiżviluppaw u jipprosperixxu mingħajr ma jkunu mxekkla minn spejjeż u burokrazija żejda, filwaqt li jinżamm livell għoli ta' integrità tas-suq u protezzjoni tal-investituri." Il-Viċi President Jyrki Katainen, li huwa responsabbli mill-Impjiegi, it-Tkabbir, l-Investiment u l-Kompetittività, qal: "Nixtieq nirringrazzja lill-Parlament u lill-Kunsill talli aġixxew malajr biex jintlaħaq ftehim li juri kemm huma importanti l-SMEs għall-Unjoni tas-Swieq Kapitali. Il-miżuri maqbula se jgħinu biex jgħaddi iktar investiment lill-SMEs tal-Ewropa, u b'hekk jitrawmu l-innovazzjoni, l-impjiegi u t-tkabbir." Il-proposta tipprevedi emendi mmirati lejn żewġ biċċiet ewlenin tal-leġiżlazzjoni tas-servizzi finanzjarji, jiġifieri r-Regolament dwar l-Abbuż tas-Suq (MAR) u r-Regolament dwar il-Prospett. L-emendi għar-regoli dwar l-abbuż tas-suq biex jinstab bilanċ għandhom l-għan li jnaqqsu l-burokrazija għan-negozji ż-żgħar filwaqt li jissalvagwardjaw l-integrità tas-suq u l-protezzjoni tal-investitur. Il-qafas rivedut joħloq ukoll sett komuni ta' regoli dwar il-kuntratti ta' likwidità għas-Swieq tat-Tkabbir tal-SMEs fl-Istati Membri kollha filwaqt li lill-awtoritajiet nazzjonali kompetenti jagħtihom flessibilità biżżejjed biex ifasslu l-prattiki tas-suq għall-kundizzjonijiet lokali. Dan se jiżgura likwidità minima u jnaqqas il-volatilità tal-ishma tal-SMEs. Il-bidliet proposti għar-Regolament dwar il-Prospett se jippermettu lill-emittenti fis-Swieq tat-Tkabbir tal-SMEs jipproduċu prospett eħfef meta jittrasferixxu lejn suq regolat (jiġifieri borża ewlenija), li jistgħu jissarrfu fi ffrankar sinifikanti fl-ispejjeż għall-SMEs li jkunu qed jikbru. Il-Passi li Jmiss Wara dan il-ftehim politiku se jkun hemm aktar ħidma teknika sabiex il-Parlament Ewropew u l-Kunsill ikunu jistgħu jadottaw formalment it-testi finali. Sfond F'Mejju 2018, il-Kummissjoni Ewropea pproponiet li jiġu adottati regoli iktar proporzjonati biex tkun appoġġata l-kwotazzjoni tal-SMEs filwaqt li jiġu ssalvagwardjati l-protezzjoni tal-investituri u l-integrità tas-suq. L-inizjattiva tiffoka fuq "is-swieq tat-tkabbir tal-SMEs", kategorija ġdida ta' faċilitajiet ta' kummerċ multilaterali maħluqa mid-Direttiva dwar is-swieq fl-istrumenti finanzjarji (MiFID II) minn Jannar 2018 biex tiffaċilita l-aċċess għall-kapital għall-SMEs, jiġifieri kumpaniji li għandhom kapitalizzazzjoni tas-suq medja ta' inqas minn €200 miljun. Dan huwa parti minn sett ta' miżuri usa' mħabbar fl-2017 fil-kuntest tar-Rieżami ta' Nofs it-Terminu tal-USK, u li għandu l-għan li jagħmilha eħfef biex SMEs bi tkabbir għoli jaċċessaw is-swieq kapitali pubbliċi (il-Pakkett tal-Kwotazzjoni tal-SMEs). L-inizjattiva tinkludi żewġ testi: * [Aġġornatat fis-14:25 tas-06/03/2019]